##### Yeməyin hazırlanması

### TƏLİM NƏTİCƏSİ 2: RESEPTƏ UYĞUN OLARAQ YEMƏK BİŞİRİR (ƏHATƏ OLUNANLAR: ŞORBALAR; XƏMİR YEMƏKLƏRİ; ƏT, TOYUQ VƏ DƏNİZ MƏHSULLARI)

#### 2.1. Reseptə, bişirmə formasına və sanitariya-gigiyena normalarına uyğun olaraq inqrediyentləri birləşdirir

Normalara uyğun olaraq inqrediyentlərin birləşdirilməsi

Yalnız bir inqrediyentdən ibarət olan məhsullar istisna olunmaqla, bütün digər məhsullar üçün inqrediyentlərin siyahısı göstərilməlidir.

Siyahıdan əvvəl “Tərkibi” başlığı qeyd edilməlidir. İnqrediyentlər istehsal zamanı kütlə payının azalması ardıcıllığı ilə sıralanır.

Əgər istifadə edilən inqrediyentin tərkibinə iki və ya daha çox inqrediyent daxildirsə, belə mürəkkəb inqrediyentin öz adı altında inqrediyentlər siyahısı qeyd edilməlidir (Şəkil 2.1) Bu halda belə mürəkkəb inqrediyentin bilavasitə adından sonra mötərizədə onun tərkib hissəsi olan inqrediyentlərin siyahısı azalma qaydası ilə proporsiyaya uyğun olaraq göstərilir.

Şəkil 2.1. İnqrediyentlər

Hazır qida məhsulunda mürəkkəb inqrediyentin kütlə payı 2%-dən az olduqda onun tərkibinə daxil olunan inqrediyentlər sadalanmır. Aşağıdakı məhsullar inqrediyent kimi qəbul edilmir:

- karbon 4-oksid (məhsulun təsvirində (üzərində) onun qazlı olduğu qeyd edilmişdirsə);
- məhsulun istehsalı zamanı müvəqqəti ayrılan, sonradan yenidən məhsula daxil edilən və miqdar nisbəti ilə tərkibdə ilkin miqdarı aşmayan uçucu komponentlər;
- istehsal prosesi üçün zəruri olan və hazır məhsulun tərkibinə daxil olunmayan maddə və köməkçi materiallar;
- qida məhsulunun bir və ya bir neçə inqrediyentinin tərkibinə daxil olunan qida əlavələri (əgər son məhsulda onlar artıq texnoloji təsir göstərmirsə);
- həlledici və ya daşıyıcı kimi istifadə edilən maddələr.

Qida sənayesində qidalanmanın ənənəvi məhsullarının istehsalında bitki xammalından əsas inqrediyent kimi (çörək və şirniyyat məmulatları, spirt, şərablar, şirələr və s.) istifadə edilir (Şəkil 2.2 və Şəkil 2.3).