##### Aşpaz

Kakaolu biskvit - xammalların miqdarı və hazırlanma qaydası əsas biskvitdə olduğu kimidir. Əlavə olaraq 2-3 ç/q kakao tozu götürülür və unla qarışdırılıb ələnir (Şəkil 2.92). Xamalı biskvit - əla sort un - 2 st., yumurta - 6 ədəd, toz-şəkər - 1 st., xama 1 st., soda -1 çimdik. Yumurtanın sarısı ağından ayırılmalı və toz-şəkərlə 10-12 dəqiqə çalınıb üzərinə soda ilə qarışdırılmış xama əlavə edilməlidir. Ayrı qabda soyudulmuş yumurta ağı köpük əmələ gələnə kimi çalınıb şəkərlə hazırlanmış kütləyə qarışdırılmalı, un əlavə edilib dərhal 30-35 saniyə ərzində xəmir yoğrulmalı və hazır duru xəmir əsas biskvitdə olduğu kimi bişirilməli və soyudulmalıdır (Şəkil 2.93). | Şəkil 2.92. Kakaolu biskvit Şəkil 2.93. Xamalı biskvit

Kremli biskvit pirojnası - xəmir üçün xammalların miqdarı və biskvitin hazırlanması əsas biskvit xəmirində olduğu kimidir (Şəkil 2.94). | Şəkil 2.94. Kremli biskvit pirojnası

Biskvit islatmaq üçün: toz-şəkər - 4 x/q, su - 6 x/q, konyak - 1 x/q. Yağlı krem üçün: kərə yağı - 150 q, qatılaşdırılmış süd - 6 x/q, vanilin - 1 çimdik. Biskvit soyudulduqdan sonra üfüqi şəkildə 2 və ya 3 qat kəsilməli, hər qatı ətirli şərbətlə azacıq isladılıb üstünə nazik krem vurulmalı, üst-üstə qoyulub üzəri əvvəlcə şərbətlə isladılmalı və yerdə qalan krem çəkilməlidir (Şəkil 2.95). Qənnadı darağı ilə kremin üstünə naxış salmaq olar. Sonra kremlənmiş biskvit iti bıçaqla eyni ölçüdə xırda pirojnalar şəklində doğranır, üstü isə kremlə bəzənir. | Şəkil 2.95. Yağlı krem hazırlanması