##### Aşpaz

### TƏLİM NƏTİCƏSİ 2: YEMƏK NÖVÜNƏ UYĞUN TƏRƏVƏZLƏRİ HAZIRLAYIR

#### 2.1. Meyvə-tərəvəzlərin ilkin hazırlıq mərhələsini nümayiş etdirir

Meyvə və tərəvəz sağlam qidalanmanın təməl daşıdır. Tərəvəz yeməklərinin cəlbedici olmasından əvvəl onların dadı, qoxusu, görünüşü və süfrəyə verilmə metodları daha vacibidir (Şəkil 2.1). | Şəkil 2.1. Tərəvəzlərin süfrəyə verilməsi

Gündə 5 dəfə tərəvəz və meyvə yemək qaydasını yadda saxlamaqla yanaşı, eyni zamanda aşağıdakı prinsiplərə riayət etmək vacibdir:

- Təzə tərəvəzləri alanda çalışıb düzgün yetişdirilmiş, yəni möhkəm və dəymiş olanları seçmək lazımdır. Dondurulmuş tərəvəzləri aldıqda isə fikir vermək lazımdir ki, onlar tamamilə dondurulmuş, quru və bir-birinə yapışmamış olsun;
- Tərəvəzlər yuyulur və qabığı nazik şəkildə soyulur. Çünki qidalandırıcı maddələrin əksəriyyəti elə məhz qabığın altında olur;
- Qabıq soyulandan sonra tərəvəzlər dərhal təmiz suda yaxalanır, lakin isladılmır, çünki islatma tərəvəzlərin tərkibində olan qiymətli qidalandırıcı maddələr (B və C qrup vitaminləri suda həll olunur) və mineralları dağıdır;
- Yarpaqlı tərəvəzlər ehmalca yuyulur, yarpaqları ayrılır və suyu dəyişdirilir. Tərəvəzlər və onların yarpaqları zədələnmədən suyu boşaldılır;
- Yuyulmuş, soyulmuş və ya doğranmış tərəvəzləri qaynar duzlu su və ya buxarda dərhal bişirirlər. Tərəvəzləri bişirmək üçün onların üzərinə soyuq su əlavə etmək düzgün deyil (Şəkil 2.2).

Şəkil 2.2. Tərəvəzlərin bişirilməsi