##### Yeməyin hazırlanması

Bağlı qabda bişirmə Bu üsulla, əsasən, ət və ət məhsulları, həmçinin, tərəvəz və tərəvəz məhsullarını bişirmək olar. Bu bişirmə üsulunda əsas məqsəd ərzağı yavaş bişirməkdir. Həm maye itkisi, həm də temperatur itkisinin qarşısını almaq üçün qabın ağzını sıx bağlamaq lazımdır. Bişirmə müddəti ərzağın növündən asılı olaraq dəyişə bilər (Şəkil 3.7). Bu üsulla yemək bişirilərkən, əsasən, aşağıdakılara diqqət etmək lazımdır: | Şəkil 3.7. Bağlı qabda bişirmə

1. Bişirmə müddəti uzun olduğu üçün bişirmə vaxtı düzgün müəyyən edilməlidir;
2. Çox bişirmə ərzağın rəngi, dadı və iyinin dəyişməsinə səbəb olduğu üçün diqqətli olmaq lazımdır;
3. Ərzağın rəngi, dadı və iyini qorumaq üçün ərzağın suyunu da “qorumaq” çox vacibdir. Ona görə də bu üsulla yemək bişirilərkən ərzağın suyunu tez-tez yoxlamaq və lazım gəldikdə əlavə etmək lazımdır;
4. Görünən yağları mümkün qədər götürmək lazımdır;
5. Bu üsulla bişirilən yeməklər üçün yenidən qızdırma üsulu tətbiq etmək doğru deyil.

Kağızda bişirmə

Buxarda bişirmə üsulunda olduğu kimi kağızda bişirmə üsulu da (bu, başqa cür yağlı kağızda bişirmə üsulu da adlandırılır) ərzaqların qida dəyərini maksimum dərəcədə mühafizə etmək üçün istifadə edilən bir bişirmə üsuludur. Digər tərəfdən, bu üsulla bişirilən yeməklərin dadı və ləzzəti (hətta iyi və ya rəngi də) başqa üsulla bişirilən yeməklərin dadı və ləzzəti ilə müqayisədə daha yaxşı mühafizə olunur. Buna səbəb isə kağızın qidaların hüceyrə toxumalarına ziyan verməməsidir.

Şəkil 3.8. Tərəvəzlərin kağızda bişirilməsi

Həmçinin bu üsulla ərzaqlar tamamilə öz suyunda bişirilir, beləliklə həm dadı, qoxusu, həm də rəngləri qorunur. Digər tərəfdən, kağız qidaların tərkibində olan vitaminləri də mühafizə edir. Bu isə ərzaqların qida dəyərini qorumaqla yanaşı, eyni zamanda ərzaqların həzmini də asanlaşdırır. Buxarda bişirmə üsulunda olduğu kimi kağızda bişirmə üsulunda da bişirmə müddəti düzgün müəyyən edilməlidir (Şəkil 3.8).

Kağızda bişirmə üsulundan istifadə edilərkən, əsasən, aşağıdakılara diqqət etmək lazımdır:

1. Kağızda yemək bişirilərkən sobanın temperaturu 180 dərəcədən çox olmamalıdır;
2. Kağızın sobanın daxili səthi ilə birbaşa təmasının qarşısı alınmalıdır;
3. Kağız sobaya qızma mərhələsində olarkən qoyulmamalıdır;
4. Kağızdan adi sobalarda istifadə etmək mümkün olduğu kimi, mikrodalğalı sobalarda da istifadə etmək olar;
5. Digər tərəfdən, kağız bizə təkcə soba qablarından yağlamadan istifadə etməyə imkan vermir, həm də soba qablarının kirlənməsinin qarşısını alır.