##### Yeməyin hazırlanması

Südlü kisel Qaynayan süddə şəkər həll edilir, sonra bunun içinə fasiləsiz qarışdırılmaqla əvvəlcədən qaynadılıb soyudulmuş süddə və ya suda həll edilmiş qarğıdalı nişastası qatılır və yenidən zəif qaynadılmaqla 8-10 dəqiqə müddətində bişirilir. Bişmənin sonunda vanil əlavə edilir. İsti kisel stəkanlara tökülür, üzərinə isə qənd pudrası səpilir və soyudulur (Şəkil 4.18). | Şəkil 4.18. Südlü kisel

Mürəbbə, cem və povidlodan kisel Mürəbbə, cem və povidlo isti suda həll edilir və qaynama həddinədək qızdırılır. Sonra meyvələr (əgər mürəbbədən istifadə edilirsə) sürtkəcdən keçirilməklə süzülür. Alınmış qarışığa şəkər və limon turşusu əlavə edilib qaynayana qədər qızdırılır, üzərinə soyuq suda qarışdırılmış qarğıdalı nişastası əlavə edilir və yenidən qaynama həddinədək qızdırılır. Kisel stəkanlar və ya mürəbbə güldanlarına tökülür, üzərinə şəkər tozu səpilir və soyudulur (Şəkil 4.19). | Şəkil 4.19. Cemdən hazırlanan kisel