##### Menyu və yemək reseptinin tərtib edilməsi

Hazırlanma qaydası:

Balanslı qidalanmaq üçün bu yeməyin yanında protein mənbəyi olan ətli, paxlalı yeməklər və mövsümün təzə tərəvəzlərini təqdim etmək daha doğru olar. Çünki bu yemək çox yüksək karbohidrat mənbəyidir. Düyü və balqabaq hər ikisi yüksək karbohidratlı ərzaqlardır. Xüsusi şam yeməklərində, həm ətli yeməklərin yanında qarnir olaraq, həm də süfrəyə bir təntənə vermək üçün çox işə yarayır.

Yumru düyünün üzərinə nazik uzun doğranmış soğan, zeytun yağı, alça turşusu, barbaris, duz, döyülmüş qara yumru istiot əlavə edilir və yaxşıca qarışdırılır. Balqabaq da yuyulub, qapağı kəsilir (Şəkil 2.35). İçərisinin tumları çıxarılır, yuyulur, qaşıqla tor kimi hissələr (tam bərk olan divarlar qalır) də oyulub çıxarılır. Sonra balqabağın boşluğuna turşu+duz+qara istiot çəkilir, yuxarıdakı qarışıq içərisinə doldurulur. Yapışmaması üçün altına bir parça folqa qoyulur və soba qabına yerləşdirilir. Əvvəl yüksək odda, sonra zəif odda bişirilir. Arada yoxlanılır və düyü bişən kimi yemək hazır olur. | Şəkil 2.35. Balqabaq aşı

Göründüyü kimi, resept artıq məlumdur. Amma hazırlamağa qərarlı olanlar üçün incə məqamları var. Həmin incə məqamlar aşağıdakılardır:

1. Qara yumru istiot mütləq bir komponentdir. Mütləq yumru istiot olmalı və əllə həvəngdəstədə əzilməlidir. Qara toz bibər ya da qırmızı bibər işlətməyə cəhd etməyin, həmin dad alınmayacaq.

Həvəngdəstə - əsasan ədviyyat (hil, istiot, zəncəfil və s.) əzmək üçün istifadə olunan mətbəx ləvazimatıdır (Şəkil 2.36). Alça turşusu - nar turşusu ilə də əvəz edilə bilər. Barbaris olsa yaxşı olar, əgər olmasa turşunu bir az daha artıq etmək olar. Soba ilə təcrübəsi çox olmayanlar üçün qazanda bişirmək variantı daha müvafiqdir. | Şəkil 2.36. Həvəngdəstə

Balqabaq böyük bir qazanın içinə qoyulur. Ağzı kip bağlanıb zəif odda bişirilir. Bəzi mətbəxsevərlər bu yeməyi bişirərkən, düyünü əvvəlcədən bir az bişirir, balqabağı da tamamilə folqaya bükür. Birinci dəfə üçün bu üsulla edilməsi məsləhətdir. Çünki sobanızın istiliyi və soba vərdişlərinə görə fərqli nəticələr alına bilər və içəridəki düyü tam bişməmiş qalar, ya da balqabaq yanar.

Gün ərzində maksimum 3 dəfə qidalanma tövsiyə olunur. İdeal nahar sayı isə 2 dəfədir. Yemək saatları arasında 4,5-5 saat zaman tələb olunan proqramda rafinə edilmiş qidalardan uzaq durmaq və mövsümündə yetişmiş bitkilərlə, heyvan mənşəli məhsullarla qidalanmaq üstünlük təşkil edir.