##### Qida maddələri və qida zəhərlənmələri

Qurudulmuş məhsulların saxlanması zamanı havanın nisbi rütubətliliyi və temperaturu və malların bir-birinin yanında yerləşdirilməsi üçün ara məsafəyə dəqiqliklə fikir vermək lazımdır: tərkibində rütubətliliyi çox olan məhsulların qurudulmuş məhsulların yanında saxlanmasına yol verilməməlidir.

İşıq - mikrobların inkişafına mənfi təsir edən amillərdən biridir.

- seyrək günəş işığı, demək olar ki, mikrobların inkişafına təsir etmir;
- düz saçan günəş şüaları mikroblara, əsasən, xəstəliktörədən mikroblara daha çox zərərlidir;
- ultrabənövşəyi şüalar bakteriyaları hamısından çox zərərsizləşdirir.

Mikroblara mənfi təsir edən ultrabənövşəyi şualardan müalicə müəssisələri, ticarət sahələri, soyuducu kameraları və bu kimi yerlərdə su və havanın dezinfeksiyası üçün istifadə olunur.

Diqqət yetirin: əgər hava 6 saat müddətində ultrabənövşəyi şüalarla zənginləşdirilsə, havada olan mikroorqanizmlərin 80%-i zərərsizləşdirilə bilər.

Kimyəvi amillərin mikroorqanizmlərin inkişafına təsiri onların növü, kimyəvi maddələrin xassələri və onların konsentrasiyasından asılıdır.

Mühit mikroorqanizmlərə müxtəlif cür təsir edir:

- əksər mikroorqanizmlərin inkişafı üçün ən əlverişli mühit neytral və qələvi mühitdir;
- turş mühit yalnız mayalar və kif göbələkləri üçün əlverişlidir, bu onunla izah olunur ki, belə mühitdə turşuya qoyulmuş tərəvəzlər və duza qoyulmuş göbələklərin üstündə kif əmələ gəlir.

Mühitin reaksiyasını dəyişdirərək mikroorqanizmlərin inkişafına təsir etmək olar. Bu gün məhsulların emalı və saxlanması zamanı turşuluğun mikroorqanizmlərə təsirindən geniş istifadə edilir:

- məhsulların turşudulması (acıtma) süd turşusunun yaranması ilə müşayiət olunur ki, bu da çürük bakteriyaların həyat fəaliyyətini dayandırır;
- məhsulların turşuya qoyulması zamanı sirkə turşusu əlavə edilir ki, bu da çürümə proseslərini dayandırır;
- süd məhsullarının alınmasında turşasüdlü bakteriyaların inkişafı üçün əlverişli şərait yarandığından süd turşusu əmələ gəlir ki, bu da çürüdücü bakteriyalara çox pis təsir edir.

Maddələrin yüksək konsentrasiyası (qatılığı) mikrobların inkişafına mənfi təsir göstərir: tərkibində 10-25% duz və 60-70% şəkər olduqda əksər mikroblar hüceyrələrin susuzlaşdırılması nəticəsində ölüb gedir.